KOMISIJOS REGLAMENTAS (EB) Nr. 552/2009
2009 m. birželio 22 d.
iš dalies keičiantis Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) XVII priedą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 131 straipsnį,
kadangi:
(1)
1976 m. liepos 27 d. Tarybos direktyvos 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo (2) I priede nustatyti tam tikrų pavojingų medžiagų ir preparatų apribojimai. Nuo 2009 m. birželio 1 d. įsigaliojančiu Reglamentu (EB) Nr. 1907/2006 panaikinama ir pakeičiama Direktyva 76/769/EEB. Direktyvos 76/769/EEB I priedas pakeičiamas minėto reglamento XVII priedu.
(2)
Reglamento (EB) Nr. 1907/2006 67 straipsnyje nustatyta, kad cheminės medžiagos, mišiniai ar gaminiai, kuriems taikomi XVII priede nustatyti apribojimai, negali būti gaminami, tiekiami rinkai arba naudojami, jeigu jie neatitinka tų apribojimų sąlygų.
(3)
Prieš priimant 2006 m. gruodžio mėn. Reglamentą (EB) Nr. 1907/2006, 2006 m. gruodžio 12 d. priimta Europos Parlamento ir Tarybos direktyva 2006/122/EB, trisdešimtą kartą iš dalies keičianti Tarybos direktyvą 76/769/EEB (perfluoroktano sulfonatai (PFOS)) (3) ir 2006 m. gruodžio 20 d. Komisijos direktyva 2006/139/EB, iš dalies keičianti Tarybos direktyvą 76/769/EEB dėl arseno junginių pardavimo ir naudojimo apribojimų, siekiant suderinti jos I priedą su technikos pažanga (4), tačiau minėti apribojimai dar nebuvo įtraukti į to reglamento XVII priedą. Todėl XVII priedas turėtų būti iš dalies pakeistas, į jį įtraukiant direktyvas 2006/112/EB ir 2006/139/EB atitinkančius apribojimus; kitaip minėti apribojimai bus panaikinti 2009 m. birželio 1 d.
(4)
Pagal Reglamento (EB) Nr. 1907/2006 137 straipsnio 3 dalį nuo 2007 m. birželio 1 d. pagal Direktyvą 76/769/EEB nustatytų apribojimų pakeitimai įtraukiami į to reglamento XVII priedą ir įsigalioja nuo 2009 m. birželio 1 d.
(5)
2007 m. rugsėjo 25 d. priimta Europos Parlamento ir Tarybos direktyva 2007/51/EB, iš dalies keičianti Tarybos direktyvą 76/769/EEB, susijusią su prekybos tam tikrais gyvsidabrio turinčiais matavimo įtaisais apribojimu (5). 2008 m. gruodžio 16 d. priimtas Europos Parlamento ir Tarybos sprendimas Nr. 1348/2008/EB, iš dalies keičiantis Tarybos direktyvą 76/769/EEB dėl 2-(2-metoksietoksi)etanolio, 2-(2-butoksietoksi)etanolio, metilendifenil diizocianato, cikloheksano ir amonio nitrato pardavimo ir naudojimo ribojimų (6). Minėti apribojimai į to reglamento XVII priedą dar nebuvo įtraukti. XVII priedas turėtų būti iš dalies pakeistas, į jį įtraukiant Direktyva 2007/51/EB nustatytus tam tikrų gyvsidabrio turinčių matavimo prietaisų apribojimus ir Sprendimu Nr. 1348/2008/EB nustatytus 2-(2-metoksietoksi)etanolio, 2-(2-butoksietoksi)etanolio, metilendifenildiizocianato, cikloheksano ir amonio nitrato apribojimus.
(6)
Reikėtų atsižvelgti į atitinkamas 2008 m. gruodžio 16 d. Europos Parlamento ir Tarybos reglamento (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, ir iš dalies keičiančio ir panaikinančio direktyvas 67/548/EEB ir 1999/45/EB ir iš dalies keičiančio Reglamentą (EB) Nr. 1907/2006 (7) nuostatas.
(7)
Kadangi Reglamento (EB) Nr. 1907/2006 VIII antraštinės dalies nuostatos ir, visų pirma, XVII priedas tiesiogiai taikomi nuo 2009 m. birželio 1 d., reikėtų nustatyti aiškius apribojimus, kad juos ūkinės veiklos vykdytojai ir vykdymo priežiūros institucijos tinkamai taikytų. Todėl reikėtų persvarstyti apribojimų rengimą. Skirtinguose įrašuose vartoti terminai turėtų būti suderinti ir labiau derėti su Reglamento (EB) Nr. 1907/2006 nustatytomis apibrėžtimis.
(8)
1996 m. rugsėjo 16 d. Tarybos direktyvoje 96/59/EB dėl polichlorintų bifenilų ir polichlorintų terfenilų šalinimo (PCB/PCT) (8) reikalaujama, kad PCB ir PCT užteršta įranga būtų kuo greičiau nukenksminta ir pašalinta, ir nustatyti šiomis cheminėmis medžiagomis užterštos įrangos nukenksminimo reikalavimai. Todėl Reglamento (EB) Nr. 1907/2006 XVII priedo įraše dėl PCT neturėtų būti įtraukta nuostata dėl PCT užterštos įrangos, kadangi tai visiškai reglamentuojama Direktyva 96/59/EB.
(9)
Galiojantys cheminių medžiagų 2-naftilamino, benzidino, 4-nitrobifenilo, 4-aminodifenilo apribojimai yra dviprasmiai, nes neaišku, ar draudžiama tiekti šias medžiagas tik visuomenei, ar ir profesionaliems naudotojams. Tai reikėtų patikslinti. Kadangi 1998 m. balandžio 7 d. Tarybos direktyva 98/24/EB dėl darbuotojų saugos ir sveikatos apsaugos nuo rizikos, susijusios su cheminiais veiksniais (9) draudžiama gaminti ir darbe naudoti šias chemines medžiagas, Reglamento (EB) Nr. 1907/2006 XVII priedo su šiomis cheminėmis medžiagomis susiję apribojimai turėtų būti suderinti su Direktyva 98/24/EB.
(10)
Cheminės medžiagos tetrachlormetanas ir 1,1,1-trichloretanas yra griežtai ribojamos 2000 m. birželio 29 d. Europos Parlamento ir Tarybos reglamentu (EB) Nr. 2037/2000 dėl ozono sluoksnį ardančių medžiagų (10). Reglamentu (EB) Nr. 2037/2000 nustatyta, kad tetrachlormetanas draudžiamas taikant išimtis, o 1,1,1-trichloretanas visiškai uždraustas. Todėl tetrachlormetano ir 1,1,1-trichloretano apribojimai Reglamento (EB) Nr. 1907/2006 XVII priede yra pertekliniai ir turėtų būti išbraukti.
(11)
Kadangi baterijose esantis gyvsidabris reglamentuojamas 2006 m. rugsėjo 6 d. Europos Parlamento ir Tarybos direktyva 2006/66/EB dėl baterijų ir akumuliatorių bei baterijų ir akumuliatorių atliekų ir Direktyvos 91/157/EEB panaikinimo (11), šiuo metu į Reglamento (EB) Nr. 1907/2006 XVII priedą įtrauktos nuostatos dėl baterijose esančio gyvsidabrio yra perteklinės ir turėtų būti išbrauktos.
(12)
Pagal Reglamento (EB) Nr. 1907/2006 2 straipsnio 2 dalį atliekos nėra laikomos chemine medžiaga, mišiniu ar gaminiu, kaip apibrėžta Reglamento (EB) Nr. 1907/2006 3 straipsnyje. Kadangi atliekoms netaikomi apribojimai pagal tą reglamentą, XVII priedo nuostatos dėl atliekų neįtraukimo yra nereikalingos ir turėtų būti išbrauktos.
(13)
Tam tikri Reglamento (EB) Nr. 1907/2006 XVII priedo apribojimai turėtų būti pakeisti, siekiant atsižvelgti į minėto reglamento 3 straipsnyje nustatytas naudojimo ir tiekimo rinkai apibrėžtis.
(14)
Direktyvos 76/769/EEB I priedo įraše dėl asbesto pluoštų yra išimtis, taikoma diafragmoms, kuriose yra chrizolito. Reikėtų nurodyti, kad gavus ataskaitas, kurias tokią išimtį taikančios valstybės narės turės pateikti, ši išimtis bus peržiūrėta. Be to, atsižvelgiant į Reglamente (EB) Nr. 1907/2006 nurodytą tiekimo rinkai apibrėžtį, valstybės narės turėtų leisti tiekti rinkai kai kuriuos gaminius, kuriuose yra tokių pluoštų, jeigu gaminiai jau buvo įrengti arba naudojami iki 2005 m. sausio 1 d., laikantis konkrečių sąlygų, kuriomis užtikrinama aukštas žmonių sveikatos apsaugos lygis.
(15)
Reikėtų aiškiai nurodyti, kad dėl cheminių medžiagų, kurios buvo įtrauktos į Reglamento (EB) Nr. 1907/2006 XVII priedą dėl apribojimų, priimtų pagal Direktyvą 76/769/EEB (1-58 įrašai), apribojimai netaikomi eksportui skirtų medžiagų sandėliavimui, laikymui, apdorojimui, sudėjimui ar supylimui į talpyklas, perdėjimui ar perpylimui iš vienos talpyklos į kitą, nebent šių medžiagų gamyba yra uždrausta.
(16)
Priešingai nei nustatyta Direktyvoje 76/769/EEB, Reglamente (EB) Nr. 1907/2006 apibrėžiamas terminas „gaminys“. Siekiant aprėpti tuos pačius gaminius, kaip numatyta pradiniame kadmio apribojime, kai kuriose nuostatose reikėtų įterpti terminą „mišiniai“.
(17)
Reikėtų aiškiai nurodyti, kad į Reglamento (EB) Nr. 1907/2006 XVII priedą įtraukti prekybos tam tikrais gyvsidabrio turinčiais matavimo įtaisais apribojimai netaikomi įtaisams, kurie Bendrijoje jau buvo naudojami įsigaliojus apribojimui.
(18)
Reglamento (EB) Nr. 1907/2006 XVII priedo įrašuose dėl cheminių medžiagų pentabromdifenileterio ir oktabromdifenileterio reikėtų nustatyti, kad apribojimai nebūtų taikomi gaminiams, kurie jau naudojami nuo apribojimo taikymo datos, kadangi šių cheminių medžiagų pridėta į gaminius, kurie yra ilgalaikio naudojimo ir parduodami panaudotų prekių rinkoje, pvz., lėktuvai ir automobiliai. Be to, kadangi šių medžiagų naudojimas elektros ir elektroninėje įrangoje reglamentuojamas 2003 m. sausio 27 d. Europos Parlamento ir Tarybos direktyva 2002/95/EB dėl tam tikrų pavojingų medžiagų naudojimo elektros ir elektroninėje įrangoje apribojimo (12), tokiai įrangai minėti apribojimai neturėtų būti taikomi.
(19)
Reikėtų aiškiai nurodyti, kad su esamais nacionaliniais leidimais prekiauti pesticidais ir biocidų produktais, kurių sudedamoji dalis yra nonilfenoletoksilatas, susiję nonilfenolio ir nonilfenoletoksilato apribojimai neturėtų būti taikomi iki leidimų galiojimo pabaigos, kaip numatyta 2003 m. birželio 18 d. Europos Parlamento ir Tarybos direktyvos 2003/53/EB, dvidešimt šeštą kartą iš dalies keičiančios Tarybos direktyvos 76/769/EEB nuostatas dėl tam tikrų pavojingų medžiagų ir preparatų (nonilfenolio, nonilfenoletoksilato ir cemento) pardavimo ir naudojimo apribojimų (13), 1 straipsnio 2 dalyje.
(20)
Reikėtų aiškiai nurodyti, kad į Reglamento (EB) Nr. 1907/2006 XVII priedą įtrauktas apribojimas dėl perfloruoktano sulfonatų netaikomas produktams, kurie jau buvo naudojami Bendrijoje įsigaliojus apribojimui.
(21)
Šiame reglamente numatytos priemonės atitinka pagal Reglamento (EB) Nr. 1907/2006 133 straipsnį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1907/2006 XVII priedas iš dalies keičiamas pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. birželio 22 d.